史文惠王挽詞
作者：樓鑰
朝代：宋

paragraphs: 八行源流遠，三師慶系遥。
樞庭先附鳳，相國薦簪貂。
感會逢千載，榮華冠四朝。
甘盤稱舊學，綺季簉儲寮。
曆數終歸舜，羹牆欲見堯。
聖圖滋廣大，孝治極光昭。
善類茅連茹，英才楚刈翹。
經綸任鈞軸，詢訪及芻蕘。
未急宣攘狄，先求禹格苗。
訏謨裨廟筭，長策御天驕。
衮闕心勤補，羹和手自調。
臨機杜如晦，處事李文饒。
越俗懷恩紀，閩人服教條。
羣公推治行，所至起民謠。
晚歲車垂薛，皇慈第賜蕭。
精鏐盃引壽，寶玉带橫腰。
潭府輝宸翰，頻年走使軺。
中書輸尚父，封戶溢票姚。
教子躬師道，傳家作世標。
紳緌成繼踵，鉛槧到垂髫。
持論書還著，談經燭屢燒。
官雖居鼎鼐，樂不改簞瓢。
門外車長滿，樽前客載招。
人間等游戲，物表自消摇。
幾見承三接，重來侍九韶。
桑榆方借暖，蒲柳歎先凋。
洮頮俄憑几，衣冠忽葬橋。
信能依日月，端合配宗祧。
賤子慙愚懵，平時荷。